ଜଗତସିଂହପୁର, ମଇ ୧୪ (ଓଡିଶା ଡ଼ଟ୍ କମ୍), ଅସ୍ତ୍ରୋପଚାରର ଛଅ ମାସ ପରେ ଯନ୍ତ୍ରଣା ହେବାରୁ ଜଗତସିଂହପୁର ଜିଲ୍ଲାର ଏକ ଡାକ୍ତର ଖାନାରେ ଚିକିତ୍ସା ପାଇଁ ଭର୍ତ୍ତିହୋଇଥିବା ଜଣେ ମହିଳାଙ୍କ ପେଟରୁ ଗୋଟିଏ କଇଁଚି ବାହାରିଥିବା, ସମ୍ପୃକ୍ତ ମହିଳାଙ୍କ ସ୍ବାମୀ ଗୁରୁବାର କହିଛନ୍ତି ।
ତିର୍ତ୍ତୋଲ ପୋଲିସ ଷ୍ଟେସନ ଅନ୍ତର୍ଗତ ବିନୋଲ ଗ୍ରାମର ୪୫ ବର୍ଷୀୟା ମିନର୍ଭା ମହାନ୍ତିଙ୍କ ଟ୍ୟୁମର ଓ ଆପ୍ପେଣ୍ଡିସାଇଟସ୍ ଅସ୍ତ୍ରୋପ୍ରଚାର ଗତ ବର୍ଷ ନଭେମ୍ବର ସାତ ତାରିଖରେ ଜଗତସିଂହପୁର ସହରର ଏକ ଘରୋଇ ଡ଼ାକ୍ତରଖାନାରେ ହୋଇଥିଲା ।
ମିନର୍ଭାଙ୍କ ସ୍ବାମୀ ନିରଞ୍ଜନ ମହାନ୍ତିଙ୍କ କହିବ ଅନୁଯାୟୀ ଅସ୍ତ୍ରୋପ୍ରଚାରର କିଛି ଦିନ ପରେ ତାଙ୍କ ସ୍ତ୍ରୀ ପେଟରେ ଯନ୍ତ୍ରଣା ଅନୁଭବ କରିଥିଲେ ଓ ଡାକ୍ଟରଙ୍କ ପରାମର୍ଶ ଲୋଡିଥିଲେ । ଏହାକୁ ଏକ ଛୋଟମୋଟ ପେଟ ରୋଗ କହି ଡାକ୍ଟର ତାଙ୍କୁ ଔଷଧ ଦେଇଥିଲେ ।
ତେବେ ଯନ୍ତ୍ରଣା ନ କମିବାରୁ ଅସ୍ତ୍ରୋପଚାର କରିଥିବା ଡାକ୍ଟରଙ୍କ ସୁପାରିସ କ୍ରମେ ସେ କଟକର ଏକ ଘରୋଇ ଡ଼ାକ୍ତରଖାନାରେ ସୋମବାର ଦିନ ଚିକିତ୍ସା ପାଇଁ ଭର୍ତ୍ତି ହୋଇଥିଲେ । ଏକସରେ ସମୟରେ ତାଙ୍କ ପେଟରେ ଏକ ଛୋଟ କଇଁଚି ରହିଥିବା ଜଣା ପଡିଥିଲା । ଏକ ଘଣ୍ଟାର ଅସ୍ତ୍ରୋପଚାର ପରେ ମହିଳାଙ୍କ ପେଟରୁ ୬ -୭ ଇଞ୍ଚର ଏହି କଇଁଚି ବାହାର କରାଯାଇଥିଲା ।
ଅସ୍ତ୍ରୋପଚାର ପରେ ମିନର୍ଭା ସୁସ୍ଥ ରହିଛନ୍ତି । ଛଅ ମାସତଳେ ଅସ୍ତ୍ରୋପଚାର ସମୟରେ ଡାକ୍ଟରମାନେ ସାବଧାନତା ଅବଲମ୍ବନ କରିଥିଲେ ତାଙ୍କ ପତ୍ନୀଙ୍କୁ ଏତେ କଷ୍ଟ ସହିବାକୁ ପଡି ନ ଥାନ୍ତା ବୋଲି ମହାନ୍ତି ଓଡିଶା ଡଟ କମ କୁ କହିଛନ୍ତି । ସେ ସମ୍ପୃକ୍ତ ଡାକ୍ଟରଙ୍କ ଠାରୁ ଦୁଇଲକ୍ଷ ଟଙ୍କା କ୍ଷତି ପୂରଣ ଦାବି କରିବା ସହ ତାଙ୍କ ବିରୁଦ୍ଧରେ କାର୍ଯ୍ୟାନୁଷ୍ଠାନ ହେବା ଉଚିତ ବୋଲି କହିଛନ୍ତି ।
ଜିଲ୍ଲା ମୁଖ୍ୟ ଚିକିତ୍ସାଧିକାରୀ ବିନୋଦ ବିହାରୀ ମହାନ୍ତି ଛଅ ମାସ ତଳେ ଅସ୍ତ୍ରୋପ୍ରଚାର କରିଥିବା ସମ୍ପୃକ୍ତ ଦୁଇ ଜଣ ଡାକ୍ତରଙ୍କ ମଧ୍ୟରୁ ଜଣେ ସ୍ଥାନୀୟ ଚିକିତ୍ସାଧିକାରୀ ହୋଇଥିବା ବେଳେ, ଅନ୍ୟ ଜଣେ ଜଣେ ବାହାରର ବୋଲି କହିଛନ୍ତି। ପୀଡିତା ଲିଖିତ ଅଭିଯୋଗ କଲେ ଆମେ ତାର ତଦନ୍ତ କରିବୁ ବୋଲି ସେ କହିଛନ୍ତି ।
ଜଗତସିଂହପୁର, ମଇ ୧୧ (ଓଡିଶା ଡଟ କମ) ବିଭିନ୍ନ ଦାବି ନେଇ ଭୂମିହରା କୃଷକ ଏକତା ମଞ୍ଚ ଆନୁକୁଲ୍ୟରେ ସୋମବାର ପାରାଦୀପ ଠାରେ ଇଣ୍ଡିଆନ ଅଏଲ ପ୍ରକଳ୍ପର ବିଶୋଧନ ପ୍ରକଳ୍ପ ସମ୍ମୁଖରେ ଶତାଧିକ ବିସ୍ଥାପିତ ପରିବାର ବିକ୍ଷୋଭ ପ୍ରଦର୍ଶନ କରିଛନ୍ତି ।
ପ୍ରକଳ୍ପ ପାଇଁ ୩୩୩୦ ଏକର ଘରୋଇ ଜମି ଦେଇଥିବା ସତ୍ବେ ସେମାନଙ୍କ ସ୍ବାର୍ଥ ପ୍ରତି କମ୍ପାନୀ ଓ ସ୍ଥାନୀୟ ପ୍ରଶାସନ ଦୃଷ୍ଟି ଦେଉନଥିବା ଅଭିଯୋଗ କରି ସେମାନେ ଏକ ବିରାଟ ପଟୁଆର ରେ ଆସି ଧାରଣାରେ ବହୁ ସମୟ ଧରି ବସିରହିଥିଲେ ।
ପ୍ରକଳ୍ପ ଆରମ୍ଭ ହେଲେ ତାଙ୍କୁ ଉପଯୁକ୍ତ କ୍ଷତି ପୂରଣ ଓ ଚାକିରି ଦିଆଯିବ ବୋଲି ପ୍ରତିଶ୍ରୁତି ଦିଆଯାଇଥିବା ବେଳେ, ଏବେ କମ୍ପାନୀ ଟାଳଟୁଳ ନୀତି ଅବଲମ୍ବନ କରୁଥିବା ସେମାନେ ଅଭିଯୋଗ କରିଛନ୍ତି ।
ଇଣ୍ଡିଆନ ଅଏଲ କର୍ପୋରେଶନ ଅଶି ହଜାର ଟଙ୍କା ଏକର ପ୍ରତି ଦରରେ ତାଙ୍କଠାରୁ ଜମି ଅଧିଗ୍ରହଣ କରିଥିବା ବେଳେ, ଉକ୍ତ ଅଞ୍ଚଳରେ ପ୍ରକଳ୍ପ ସ୍ଥାପନ କରିଥିବା ଏସାର ଭଳି ଅନ୍ୟ କମ୍ପାନୀ ଏକର ପିଛା ଅଣେଇଶ ଲକ୍ଷ ରୁ ଊର୍ଦ୍ଧ୍ବ କ୍ଷତିପୂରଣ ଦେଇଛନ୍ତି ।
ଅଞ୍ଚଳରେ ତୈଳ ପ୍ରକଳ୍ପ ଦ୍ବାରା ପ୍ରଭାବିତ ହୋଇଥିବା ପ୍ରାୟ ୧୭୫୨ ପରିବାରର କାହାକୁ ବି ଚାକିରି ଦିଆଯାଇ ନ ଥିବା ସେମାନେ ଅଭିଯୋଗ କରିଛନ୍ତି ।
ବାମପନ୍ଥୀ ନେତା ରାମକୃଷ୍ଣ ପଣ୍ଡା, ଅଭୟ ସାହୁ ଓ ଅଭୟ ସାମଲ ଆଦି ଏହି ବିକ୍ଷୋଭର ନେତୃତ୍ବ ନେଇଥିଲେ। ଜମି ହରା ପରିବାରଙ୍କୁ ନ୍ୟାୟ ନ ମିଳିଲେ ଆଗାମୀ ଦିନରେ ଆନ୍ଦୋଳନ ବ୍ୟାପକ କରାଯିବ ବୋଲି ସେମାନେ ଉଦବୋଧନ ଦେଇ କହିଥିଲେ ।
ଜଗତସିଂହପୁର, ମଇ ୧୦ (ଓଡିଶା ଡଟ କମ) ପୁରୀରେ ହେବାକୁ ଥିବା ନବ କଳେବର ପାଇଁ ଜଗତସିଂହପୁର ଜିଲ୍ଲାର ଖରିପଡିଆ ଗାଁରେ ଚିହ୍ନଟ ହୋଇଥିବା ଶ୍ରୀ ଜଗନ୍ନାଥଙ୍କ ଦାରୁ ବୃକ୍ଷ ଛେଦନ ହଜାର ହଜାର ଶ୍ରଦ୍ଧାଳୁଙ୍କ ହରିବୋଲ, ହୁଳହୁଳି ଧ୍ୱନି ମଧ୍ୟରେ ଶନିବାର ସଂପନ୍ନ ହୋଇଛି ।
ସୂର୍ଯ୍ୟ ଉଦୟ ପରେ ବିଭିନ୍ନ ପାରମ୍ପରିକ ରୀତିନୀତିରେ ଦେବା ଦେବୀଙ୍କ ପୂଜା କରଯାଇଥିଲା । ଗୁରୁବାର ଠାରୁ ଆରମ୍ଭ ହୋଇଥିବା ବନ ଜାଗ ଯଜ୍ଞ ର ପୂର୍ଣାହୁତି ପରେ ଅପରାହ୍ନରେ ଦାରୁଛେଦନ କାର୍ଯ୍ୟ ଆରମ୍ଭ ହୋଇଥିଲା ।
ବିଦ୍ୟାପତି ଓ ବିଶ୍ବାବସୁ ଦାରୁ ଚାରିପାଖରେ ପ୍ରଦକ୍ଷିଣ କରିବା ସହ ସଂସ୍କାର କରାଯାଇଥିବା ସୁନା ଓ ରୂପା କୁରାଢିରେ ଦାରୁ ମୂଳ ସ୍ପର୍ଶ କରିଥିଲେ ।
ପରେ ବିଶ୍ବକର୍ମା ମାନେ ଲୁହା କୁରାଢୀରେ ଦାରୁ ଛେଦନ କାର୍ଯ୍ୟ ଆରମ୍ଭ କରିଥିଲେ । ଏହି ଦାରୁ ଛେଦନ କାର୍ଯ୍ୟରେ ସାତଜଣ ବିଶ୍ବକର୍ମା ଓ ପ୍ରାୟ ପଚାଶରୁ ଊର୍ଦ୍ଧ୍ବ ମହାରଣା ଯୋଗଦେଇଥିଲେ ।
ଚାରିଘଣ୍ଟାରେ ରାତି ପ୍ରାୟ ଆଠଟା ପନ୍ଦର ସମୟରେ ମହାଦାରୁ ଭୂମିସ୍ପର୍ଶ କରିଥିଲା । ଦାରୁ ଦର୍ଶନ ପାଇଁ ବିଭିନ୍ନ ସ୍ଥାନରୁ ହଜାର ହଜାର ଭକ୍ତ ଖରିପଡିଆରେ ଏକତ୍ରିତ ହୋଇ ଥିଲେ । ଜୟ ଜଗନ୍ନାଥ, ହରିବୋଲ, ହୁଳହୁଳି ଧ୍ୱନିରେ ପରିବେଶ ପ୍ରକମ୍ପିତ ହୋଇଥିଲା ।
ଜଗତସିଂହପୁର, ମଇ ୭ (ଓଡିଶା ଡଟ କମ) ଚଳିତ ବର୍ଷ ପୁରୀରେ ହେବାକୁ ଥିବା ନବ କଳେବର ପାଇଁ ଜଗତସିଂହପୁର ଜିଲ୍ଲାର ରଘୁନାଥପୁର ବ୍ଲକ ଅଧୀନରେ ଥିବା ଖରିପଡିଆ ଗାଁରେ ଚିହ୍ନଟ ହୋଇଥିବା ଶ୍ରୀ ଜଗନ୍ନାଥଙ୍କ ପାଇଁ ଦାରୁ ବୃକ୍ଷରେ ରହିଥିବା ଏକ ପେଚା ପରିବାରକୁ ନେଇ ଏକ ବିବାଦ ସୃଷ୍ଟି ହୋଇଛି ।
ପରିବେଶବିତ ମାନେ ସେମାନଙ୍କ ଉଦ୍ଧାର ପାଇଁ ସରକାରଙ୍କ ଉପରେ ଚାପ ସୃଷ୍ଟି କରୁଥିବା ବେଳେ, ଦଇତାପତି ମାନେ ପେଚାଙ୍କୁ ଆଧ୍ୟାତ୍ମିକ ପ୍ରସଙ୍ଗ ସହ ଯୋଡି ତାଙ୍କୁ ଧରିବା ଠିକ ନୁହେଁ ବୋଲି କହିବାରୁ ଏକ ଅଡୁଆ ପରିସ୍ଥିତି ଜନ୍ମ ନେଇଛି ।
ଓଡିଶା ବନ୍ୟଜନ୍ତୁ ସମାଜର ସମ୍ପାଦକ ବିଶ୍ବଜିତ ମହାନ୍ତି ମଇ ଚାରି ତାରିଖ ଦିନ ସରକାରଙ୍କୁ ବୃକ୍ଷ ଛେଦନ ପୂର୍ବରୁ ଏହି ପେଚା ପରିବାରକୁ ଉଦ୍ଧାର କରିବା ପାଇଁ ଏକ ଚିଠି ଲେଖିବା ପରେ ରାଜ୍ୟ ବନ୍ୟ ପ୍ରାଣୀ ବିଭାଗ ଜଗତସିଂହପୁର ଜିଲ୍ଲାପାଳଙ୍କୁ ତାଙ୍କର ଉଦ୍ଧାର ପାଇଁ ଦିନ ଓ ସମୟ ନିର୍ଘଣ୍ଟ କରିବାପାଇଁ ଲେଖିଥିଲେ ।
ପୂର୍ବ ନିର୍ଧାରିତ କାର୍ଯ୍ୟକ୍ରମ ଅନୁସାରେ ବୁଧବାର ବନ୍ୟ ପ୍ରାଣୀ ବିଭାଗର ଏକ ଚାରି ଜଣିଆ ପ୍ରତିନିଧି ଦଳ ଯାନ୍ତ୍ରିକ ସିଡି, ପେଚାଙ୍କୁ ରଖିବା ପାଇଁ ଏକ ଯନ୍ତା ଓ ଅନ୍ୟାନ୍ୟ ଆନୁସଙ୍ଗିକ ସାମଗ୍ରୀ ଧରି ଦାରୁ ବୃକ୍ଷ ଥିବା ଅଞ୍ଚଳରେ ପହଞ୍ଚି ଥିଲେ । ତେବେ ପେଚାଙ୍କୁ ନଧରିବା ପାଇଁ ଦଇତାପତି ମାନେ ଜିଦ ଧରିବାରୁ ସେମାନେ ଏହି ଅଭିଯାନ ବନ୍ଦ ରଖିବାକୁ ବାଧ୍ୟ ହୋଇଥିଲେ ।
ସ୍ଥାନୀୟ ଜଙ୍ଗଲ ଅଧିକାରୀ ପେଚାଙ୍କୁ ଧରିବାର ଆବଶ୍ୟକ ନାହିଁ ଓ ସେମାନେ ବୃକ୍ଷ ଛେଦନ ସମୟରେ କିମ୍ବା ପୂର୍ବରୁ ଉଡିଯିବେ ବୋଲି କହୁଥିବା ବେଳେ, ଶାବକ ପେଚା ଉଡିବାରେ ସକ୍ଷମ ନୁହନ୍ତି ଓ ସେମାନଙ୍କୁ ଉଦ୍ଧାର କରାଯିବା ଉଚିତ ବୋଲି ବିଶ୍ବଜିତ ମହାନ୍ତି କହିଛନ୍ତି ।
ପେଚା ଦେବୀ ଲକ୍ଷ୍ମୀଙ୍କ ବାହନ ହୋଇଥିବାରୁ ଖରିପଡିଆରେ ଶ୍ରୀଜଗନ୍ନାଥଙ୍କ ଦାରୁ ବୃକ୍ଷ ଓ ପେଚାଙ୍କୁ ଦେଖିବା ପାଇଁ ବ୍ୟାପକ ଭିଡ ପରିଲକ୍ଷିତ ହୋଇଛି ।
ଭୁବନେଶ୍ୱର, ମାର୍ଚ ୩୧ (ଓଡିଶା ଡଟ କମ)- ଓଡ଼ିଶାରେ ରହିଥିବା ୩,୯୮୭ ଜଣ ଅନୁପ୍ରବେଶକାରୀଙ୍କ ମଧ୍ୟରେ ସର୍ବାଧିକ ୨୭୬୧ ଜଣ ରାଜ୍ୟର କେନ୍ଦ୍ରପଡା ଓ ଜଗତସିଂହପୁର ଜିଲାରେ ରହିଛନ୍ତି ଓ ଏମାନେ ସମସ୍ତେ ବାଂଲାଦେଶୀ ।
ବିଜେପି ବିଧାୟକ ଦିଲୀପ କୁମାର ରାୟଙ୍କ ଲିଖିତ ପ୍ରଶ୍ନ ଉପରେ ସୋମବାର ବିଧାନସଭାରେ ତଥ୍ୟ ରଖି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ କହିଛନ୍ତି ଯେ ରାଜ୍ୟ ସରକାର ଅନୁପ୍ରବେଶକାରୀ ମାନଙ୍କ ବିରୁଦ୍ଧରେ କାର୍ଯ୍ୟାନୁଷ୍ଠାନ ଲାଗି କେନ୍ଦ୍ର ସହ ଯୋଗାଯୋଗ ରଖିଛନ୍ତି ।
ଅନ୍ୟାନ୍ୟ ଜିଲାରେ ଥିବା ବାଂଲାଦେଶୀ ଅନୁପ୍ରବେଶକାରୀଙ୍କ ସଂଖ୍ୟା ହେଲା ମାଲକାନଗିରି-୬୬୫, ଭଦ୍ରକ-୩୧୩, ବାଲେଶ୍ୱର-୧୫୦, ନବରଙ୍ଗପୁର-୧୦୬ ଓ ବରଗଡ଼-୨।
ଜଗତସିଂପୁର,ନଭେମ୍ବର ୧୬(ଓଡ଼ିଶା ଡ଼ଟ୍ କମ୍)-ଜଗତସିଂହପୁର ବିଧାୟକ ବିଷ୍ଣୁ ଦାସଙ୍କୁ ମୋବାଇଲରେ ହତ୍ୟା ଧମକ ଦେଇଥିବା ମୁଖ୍ୟ ଅଭିଯୁକ୍ତ ନାଉଗାଁ ଥାନାରେ ଆତ୍ମ ସମର୍ପଣ କରିଛି ।
ମୁଖ୍ୟ ଅଭିଯୁକ୍ତ ଜଣକ ହେଉଛି ସାରଦା ପରିଜା । ତାକୁ ଗିରଫ କରାଯାଇ କୋଟ ଚାଲାଣ କରାଯିବ ବୋଲି ନାଉଗାଁ ପୋଲିସ କହିଛି । ପୋଲିସର ଛାନଭିନ୍ ରେ ଭୟଭିତ ହୋଇ ସାରଦା ଆତ୍ମସମର୍ପଣ କରିଛି ।
ସାରଦା କହିଛି ଯେ ମଦ ପିଇ ନିଶାସକ୍ତ ଭାବେ ଏପରି କରିଛି । ଏମ୍ଏଲଏ ବିଷ୍ଣୁ ଦାସଙ୍କ ସହିତ ତାଙ୍କର କିଛି ଗଣ୍ଡଗୋଳ ନାହିଁ । ସେ ଭୁଲ ବଶତଃ ଏପରି କରିଛି । ସେଥିପାଇଁ ସେ କ୍ଷମା ଭିକ୍ଷା କରିଛି ।
ଏ ସଂପର୍କରେ ବିଧାୟକ ଲିଖିତ ଭାବେ ଅଭିଯୋଗ କରିଥିଲେ । ବିଧାୟକ ଶିଖର ପଞ୍ଚାୟତର ସାରେଇକୁଳ ମା'ଶ୍ୟାମାକାଳୀ ପୂଜାରେ ଯୋଗ ଦେବାକୁ ଆସିଥିବା ସମୟରେ ତାଙ୍କ ମୋବାଇଲକୁ ୧୦ଟା ୧୬ ମିନିଟରେ ଏକ ଅଜଣା ନମ୍ବରରୁ କଲ ଆସିଥିଲା ।
ଅପରପଟୁ ଆସିଥିବା ଫୋନ କଲକୁ ତାଙ୍କର ଅଙ୍ଗରକ୍ଷୀ ଉଠାଇବା ମାତ୍ରେ ଫୋନ କରିଥିବା ବ୍ୟକ୍ତି ଜଣକ ଅଶ୍ଳୀଳ ଭାଷାରେ ଗାଳି ଗୁଲଜ କରିବା ସହିତ ବିଧାୟକଙ୍କୁ ଫୋନ ଦେ ବୋଲି ତାଗିଦ କରିଥିଲେ ।
ପରେ ତାଙ୍କର ପରିଚୟ ରବି ପରିଜା ବୋଲି କହିବା ସହିତ ବିଧାୟକଙ୍କୁ ଫୋନ ଧରିବାକୁ କହ ବୋଲି ଧମକ ଦେଇଥିଲେ । ବାରମ୍ବାର ଫୋନ କରିବା ପରେ ନିଜେ ବିଧାୟକ ଫୋନ ଉଠାଇବାରୁ ତାଙ୍କୁ ମଧ୍ୟ ଗାଳିଗୁଲଜ କରିବା ସହିତ ସେହି ବ୍ୟକ୍ତି ହତ୍ୟା ଧମକ ଦେଇଥିବା ସେ ଅଭିଯୋଗ କରିଛନ୍ତି ।
ଧମକ ଆସିଥିବା ଫୋନ ସଂପର୍କରେ ତଥ୍ୟ ସଂଗ୍ରହ କରାଯାଇଥିଲା । ଏହି ଫୋନ ନାଉଗାଁ ଗାଁର ଦେବପ୍ରସାଦ ପରିଜାଙ୍କ ନାଁରେ ଥିବା ତଦନ୍ତ ପରେ ଜଣାପଡିଛି । ତେବେ ଦେବପ୍ରସାଦ ଏବେ ଚେନ୍ନଇରେ ରହୁଛନ୍ତି ।
ତାଙ୍କ ପରିବାର ଲୋକେ କି ଆଉ କେହି ତାଙ୍କ ନାଁରେ ସଂଯୋଗ ନେଇ ଏପରି କରିଥିବେ ତାହାର ତଦନ୍ତ ଆରମ୍ଭ ହୋଇଥିଲା । ମୋବାଇଲ ନମ୍ବର ସଂଯୋଗ ଥିବା ବ୍ୟକ୍ତିଙ୍କୁ ଘଟଣା ସଂପର୍କରେ ଜଣାଇ ଦିଆଯାଇଥିଲା । ହତ୍ୟା ଧମକ ଦେଇଥିବା ବ୍ୟକ୍ତି କେଉଁ ମୋବାଇଲ ଟାୱାର ଅଧୀନରେ କଥା ହୋଇଥିଲେ ସେ ନେଇ ମୋବାଇଲ କଂପାନୀଠାରୁ ତଥ୍ୟ ସଂଗ୍ରହ ହୋଇଥିଲା ।
ଜଗତସିଂହପୁର, ଜୁଲାଇ ୩୦(ଓଡ଼ିଶା ଡ଼ଟ୍ କମ୍) ଜଗତସିଂହପୁର ଜିଲ୍ଲା କୁଜଙ୍ଗ ଥାନା ଅନ୍ତର୍ଗତ ପହଣା ଗ୍ରାମରେ ସୋମବାର ବିଦ୍ୟୁତ ଆଘାତରେ ଗୋଟିଏ ପରିବାରର ଚାରି ଜଣଙ୍କ ମୃତ୍ୟୁ ହୋଇଥିବା ପୋଲିସ କହିଛି ।
ସଂପୃକ୍ତ ପରିବାରର ଧୁମତ ପଟ୍ଟନାୟକ ପ୍ରଥମେ ଏକ ଉଚ୍ଚ ଶକ୍ତି ସଂପନ୍ନ ବିଦ୍ୟୁତ ତାର ସଂସ୍ପର୍ଶରେ ଆସି ଚିତ୍କାର କରିବା ପରେ ତାଙ୍କ ବାପା ତାଙ୍କୁ ବଞ୍ଚାଇବାକୁ ଚେଷ୍ଟା କରି ସେ ମଧ୍ୟ ବିଦ୍ୟୁତ ତାରରେ ଲାଗିଯାଇଥିଲେ ।
ପରେ ଉକ୍ତ ପରିବାରର ଦୁଇ ମହିଳା କୋଇଲି ଓ ସରସ୍ୱତୀ ସେମାନଙ୍କୁ ଉଦ୍ଧାର କରିବାକୁ ଆସି ବିଦ୍ୟୁତ ତାରରେ ଲାଗିଯାଇଥିଲେ । ଗ୍ରାମବାସୀମାନେ ବିଦ୍ୟୁତ ପ୍ରବାହ ଛିନ୍ନ କରି ସଂପୃକ୍ତ ଚାରି ଜଣଙ୍କୁ ଡ଼ାକ୍ତରଖାନାକୁ ଆଣିଥିବାବେଳେ ଡ଼ାକ୍ତର ସେମାନଙ୍କୁ ମୃତ ଘୋଷଣା କରିଥିଲେ ।
ଜଗତସିଂହପୁର, ଜୁଲାଇ ୧୫(ଓଡ଼ିଶା ଡ଼ଟ୍ କମ୍) ଗ୍ରୀସ ଠାରେ ହେବାକୁ ଥିବା ବିଶ୍ୱ ଚେସ୍ ଚାମ୍ପିୟନସିପ୍ ରେ ଯୋଗ ଦେବା ନିମନ୍ତେ ଜଗତସିଂହପୁର ଜିଲ୍ଲାର ଜଣେ ଖେଳାଳୀଙ୍କ ପାଇଁ ଅର୍ଥ ପ୍ରତିବନ୍ଧକ ସାଜିଛି ।
ଅଗଷ୍ଟ ୧ରୁ ୧୬ ପର୍ଯ୍ୟନ୍ତ ହେବାକୁ ଥିବା ଏହି ଚାମ୍ପିୟନସିପ୍ ରେ ଅଂଶଗ୍ରହଣ କରିବା ନିମନ୍ତେ ପାଣ୍ଠି ସଂଗ୍ରହ ପାଇଁ ନୂଆଗାଁ ବ୍ଲକ ଅନ୍ତର୍ଗତ ଚମ୍ପେଶ୍ୱର ଗ୍ରାମର୧୮ ବର୍ଷ ବୟସ୍କ ବୋଶିଷ ଦାସ ସହାୟତା ପାଇଁ ତଳୁ ଉପର ପର୍ଯ୍ୟନ୍ତ ସମସ୍ତଙ୍କ ନିକଟକୁ ଯାଇଥିଲେ ମଧ୍ୟ କୌଣସି ସୁଫଳ ମିଳିନାହିଁ ।
ଆୟୋଜକ ମିଳୁନଥିବାରୁ ତାଙ୍କର ଗସ୍ତ ପାଇଁ ପାଣ୍ଠି ଯୋଗାଡ଼ରେ ଅସୁବିଧା ହେଉଛି ବୋଲି ଓଡ଼ିଶା ଚେସ୍ ସଂଘର ସଂପାକ ମନୋଜ କୁମାର ପାଣିଗ୍ରାହୀ କହିଛନ୍ତି ।
ଏହି ପ୍ରତିଯୋଗିତାରେ ଅଂଶ ଗ୍ରହଣ କରିବାକୁ ତାଙ୍କୁ ସହାୟତା ପ୍ରଦାନ ପାଇଁ ସରକାର ମନା କରିେଇଥିବା ବେଳେ ଏଥିପାଇଁ ଦୁଇ ଲକ୍ଷ ଟଙ୍କା ଆବଶ୍ୟକ ବୋଲି ସେ କହିଛନ୍ତି । ଦେବାଶିଷଙ୍କୁ ସାହାଯ୍ୟ କରିବା ପାଇଁ ଆୟୋଜକ ମିଳୁନଥିବାରୁ ଆବଶ୍ୟକୀୟ ପାଣ୍ଠି ଆମ ପାଖରେ ନାହିଁ, ସେ କହିଛନ୍ତି ।
ଦେବାଶିଷ ପୂର୍ବରୁ ଅନେକ ଜାତୀୟ ଏବଂ ଅନ୍ତର୍ଜାତୀୟ ଚେସ୍ ଚାମ୍ପିୟନସିପ୍ ରେ ଅଂଶ ଗ୍ରହଣ କରି ଉଲ୍ଲେଖନୀୟ ସଫଳତା ହାସଲ କରିଛନ୍ତି । ଗତ ବର୍ଷ ସେ ଫିଲିପାଇନ୍ସରେ ହୋଇଥିବା ଏସିଆନ୍ ୧୮ ବର୍ଷରୁ କମ୍ ଚେସ୍ ଚାମ୍ପିୟନସିପ୍ ରେ ସ୍ୱର୍ଣ୍ଣ ପଦକ ହାସଲ କରିଥିଲେ ।
ସେହିପରି ୨୦୦୮ରେ ତେହେରାନ୍ ଠାରେ ହୋଇଥିବା ୟୁଥ ଚମ୍ପିୟାନସିପ୍ ରେ ବ୍ରୋଞ୍ଜ ପଦକ, ୨୦୧୦ରେ ବେଜିଂ ଚାମ୍ପିୟନସିପ୍ ରେ ସ୍ବର୍ଣ୍ଣ ପଦକ, ୨୦୦୯ରେ ନୂଆଦିଲ୍ଲୀରେ ଆୟୋଜିତ ୟୁଥ୍ ଚାମ୍ପିୟନସିପ୍ ରେ ବ୍ରୋଞ୍ଜ ପଦକ ହାସଲ କରିଥିଲେ ।
"ଏହି ପ୍ରତିଯୋଗିତାରେ ଅଂଶଗ୍ରହଣ ପାଇଁ କୌଣସି ଆୟୋଜକ ତାଙ୍କୁ ସହାୟତା ପ୍ରଦାନ କଲେ ସେ ଗ୍ରୀସ ଚାମ୍ପିୟନସିପ୍ ରେ ସ୍ୱର୍ଣ୍ଣ ପଦକ ହାସଲ କରିପାରିବେ ବୋଲି ମୋର ଆଶା" ପାଣିଗ୍ରାହୀ କହିଛନ୍ତି ।
ଜଣେ ଖେଳାଳୀ ଭାବରେ ପଦକ ପାଇବା ପାଇଁ ମୁଁ ଦେଖିଥିବା ସ୍ୱପ୍ନ ଅର୍ଥ ଅଭାବରୁ ମଉଳି ଯାଇଛି ବୋଲି ଦେବାଶିଷ କହିଛନ୍ତି । ଦେଶ ପାଇଁ ଖେଳି ପଦକ ଆଣିବାକୁ ଆଶା ରଖିଥିବା ଦେବାଶିଷ ବର୍ତମାନ ଅର୍ଥ ଅଭାବର ସମ୍ମୁଖିନ ହୋଇଛନ୍ତି ।
"ପଶୁ ଚିକିତ୍ସା ବିଭାଗରେ ଜଣେ ଆସିଷ୍ଟାଣ୍ଟ ସର୍ଜନ ଭାବରେ କାମ କରୁଥିବା ବେଳେ ଜିପିଏଫ୍ ଏବଂ ଅନ୍ୟ ସଂଚୟ ଟଙ୍କା ତା'ର ବିଭିନ୍ନ ପ୍ରତିଯୋଗିତା ପାଇଁ ଖର୍ଚ୍ଚ ହୋଇସାରିଛି ତେଣୁ ଏହି ପ୍ରତିଯୋଗିତା ପାଇଁ ପୁଣି ଦୁଇ ଲକ୍ଷ ଟଙ୍କା ଯୋଗାଡ଼ କରିବା ମୋ ପକ୍ଷେ ଅସମ୍ଭବ" ବୋଶିଷଙ୍କ ବାପା ଦୀଲିପ ଦାସ କହିଛନ୍ତି ।
ପୁଅ ଗ୍ରୀସ ଚାମ୍ପିୟନସିପ୍ ପାଇଁ ମନୋନୀତ ହୋଇଥିବା ଜାଣି ବହୁତ ଖୁସି ହୋଇଥିଲି କିନ୍ତୁ ତା'ର ଗସ୍ତ ପାଇଁ ମୁଁ କିମ୍ବା ଗ୍ରାମବାସୀ ଆବଶ୍ୟକୀୟ ଅର୍ଥ ଯୋଗାଡ଼ କରିନପାରିବାରୁ ବହୁତ ଦୁଃଖ ଲାଗୁଛି, ସେ କହିଛନ୍ତି । ତା'ର ଗସ୍ତ ପାଇଁ ବିଧାୟକ ବିଷ୍ଣୁ ଦାସ ୨୫ ହଜାର ଟଙ୍କା ପ୍ରଦାନ କରିଛନ୍ତି କିନ୍ତୁ ଆହୁରି ଅଧିକ ଟଙ୍କା ଆବଶ୍ୟକ ବୋଲି ସେ କହିଛନ୍ତି ।
